Návrh 

na riešenie úlohy B.1 uznesenia vlády Slovenskej republiky č. 483  z 30. mája 2001 

     Uznesením vlády Slovenskej republiky č. 483 z 30. mája 2001 vláda zrušila úlohu B.3 uznesenia vlády Slovenskej republiky č. 886 z 31. októbra 2000, ktorá ukladala ministrovi zdravotníctva a ministrovi spravodlivosti stanoviť vo vyhláške ministerstiev zdravotníctva a spravodlivosti, Štátneho úradu sociálneho zabezpečenia a Ústrednej rady odborov č. 32/1965 Zb. o odškodňovaní bolesti a sťaženia spoločenského uplatnenia v znení neskorších predpisov v § 7 ods. 3 horný limit výšky odškodnenia za bolesť a sťaženie spoločenského uplatnenia. Uvedeným uznesením sa súčasne uložilo ministrovi zdravotníctva v spolupráci s ministrom spravodlivosti, ministrom práce, sociálnych vecí a rodiny a ministerkou financií, aby v termíne do 30. júna 2001 predložil nový návrh na riešenie tejto úlohy v súlade s Ústavou Slovenskej republiky. 
       Dňa 19. júna 2001 sa na Ministerstve zdravotníctva Slovenskej republiky uskutočnilo pracovné stretnutie za účasti zástupcov dotknutých rezortov s cieľom nájsť nové riešenie tejto úlohy. Všetci zúčastnení súhlasili s nevyhnutnosťou riešiť uvedenú  situáciu, a to v nadväznosti na návrh zákona o povinnom zmluvnom poistení zodpovednosti za škodu spôsobenú prevádzkou motorového vozidla ako aj v súvislosti s prechodom zákonného poistenia zodpovednosti zamestnávateľa za škodu na Sociálnu poisťovňu. Ministerstvo zdravotníctva Slovenskej republiky súhlasilo s tým, že do Plánu Legislatívnych úloh vlády Slovenskej republiky na rok 2002 navrhne zaradenie zákona, ktorý by komplexne upravoval odškodňovanie za bolesť a sťaženie spoločenského uplatnenia. Išlo by o premietnutie spomínanej vyhlášky do zákona s tým, že by sa obsah prispôsobil súčasným požiadavkám. Je to nevyhnutné aj s prihliadnutím na stanoviská stálych pracovných komisií Legislatívnej rady vlády Slovenskej republiky, ktoré konštatovali, že predmet právnej úpravy v súčasnej vyhláške vyžaduje zákonnú úpravu.